钦定古今图书集成/理学汇编/学行典/第141卷 > 神农
## 钦定古今图书集成/理学汇编/学行典/第141卷 > 神农

按：《易经系辞》：“包牺氏没，神农氏作。斲木为耜，揉木为
耒，耒耨之利，以教天下，盖取诸《益》。日中为市，致天下之民，聚天下之货，交易而退，各得其所，盖取诸《噬嗑》。”
按《补史记三皇本纪》：“炎帝神农氏，姜姓，母曰女登，有
娲氏之女，为少典妃，感神龙而生炎帝。人身牛首，长
于姜水，因以为姓。火德王，故曰炎帝。以火名官，始教”
耕，故号“神农氏。”于是作蜡祭，以赭鞭鞭草木。始尝百
草。始有医药。又作五弦之瑟。重八卦为六十四爻。初
都陈，后居曲阜。

按《庄子》。“神农尝百草之滋味，水泉之甘苦，令民知所
避就。当此之时，一日而遇七十毒。”

按《白虎通》：“古之人民皆食禽兽肉，至于神农，人民众
多，禽兽不足。于是神农因天之时，分地之利，制耒耜，
教民农作，神而化之，使民宜之，故谓之神农也。”
按《淮南子主术训》：“昔者神农之治天下也，神不驰于
胸中，智不出于四域，怀其仁诚之心，甘雨时降，五谷
蕃植，春生夏长，秋收冬藏，月省时考，岁终献功，以时
尝谷，祀于明堂。”明堂之制，有盖而无四方，风雨不能
袭，寒暑不能伤，迁延而入之，养民以公。其民朴重端
悫，不忿争而财足，不劳形而功成，因天地之资而与
之和同。是故威厉而不杀，刑错而不用，法省而不烦，
故其化如神。其地南至交阯，北至幽都，东至旸谷，西
至三危，莫不听从。当此之时，法宽刑缓，囹“圄空虚，而
天下一俗，莫怀奸心。”

按《帝王世纪》：“炎帝神农氏母，游华阳，有神龙首感，生
炎帝，有圣德。”

按《通志·三皇纪》：“炎帝神农氏起于烈山，亦曰烈山氏，
亦曰连山氏，亦曰伊耆氏，亦曰大庭氏，亦曰魁隗氏，
亦曰人皇，少典之元子。其母曰女登，有蟜氏之女也。
女登有神龙之感，而生神农焉。长于姜水，故为姜姓。
以火德王天下，故为炎帝。民不粒食，未知耕稼，于是
因天时，相地宜，始作耒耜，教民艺五谷，故谓之神农。”
民有疾病，未知药石，乃味草木之滋，察寒温之性，而
知君臣佐使之义，皆口尝而身试之，一日之闲而遇
七十毒。或云：神农尝百药之时，一日百死百生，其所
得三百六十物，以应周天之数，后世辄传为书，谓之
《神农本草》。又作方书，以救时疾，复演八卦而为六十
四卦，名之曰《归藏》。作都于陈，后徙鲁，以火纪官。春官
为大火，夏官为鹑火，秋官为西火，冬官为北火，中官
为中火。乐曰下谋，或曰扶持。其俗朴重端悫，不忿争
而财足，无制令而民从，威厉而不杀，法省而不烦，列
廛于国，日中为市。始作五弦，削桐为琴，紏丝为弦，以
通天地之德，以合神人之和。《郊特牲》曰：“伊耆氏始作
蜡。”《明堂位》曰：“土鼓蒉桴《苇籥》，伊耆氏之乐也。夙沙氏
为诸侯，不用命，箕文谏而杀之。神农退而修德，夙沙
之民自攻其君而来归。南交阯，北幽都，东旸谷，西三
危，是其封域也。在位百二十年。”